Harald Stenerud

Harald Stenerud (født 10. mai 1897 i Moss, død 5. februar 1976 i Bergen) var en norsk friidrettsutøver og en av Norges fremste kastere på slutten av 1920-tallet. 

Under OL i 1928 tok Stenerud en noe overraskende 4.-plass i diskos med ny personlig rekord, 45,80. Etter hjemkomsten fra OL klarte han 47,28 i et ekstrakast under et stevne på Bislett, bare 4 cm kortere enn Clarence Housers vinnerresultat fra OL. I 1929 forbedret han den norske diskosrekorden til 47,20, også det på Bislett. 

Stenerud ble norsk mester i diskos to ganger, i 1928 og 1931, i tillegg tok han to sølv og to bronsemedaljer i NM.

I sleggekast ble han norsk mester hele sju ganger, 1928-1931 og 1933-1935, i tillegg tok han to sølv og en bronse. Han satte norsk rekord i slegge to ganger. Under OL i 1928 fikk han en relativt beskjeden 17.-plass i slegge. Dagen før sitt tidligere nevnte ekstrakast i diskos på 47,20 fikk han full klaff i sleggeringen. Han fikk opp et kast på 50,39 – en forbedring av den norske rekorden på over 3,5 meter. Bare fem kastere i verden kastet lengre enn Stenerud dette året, og hans norske rekord ble stående i 21 år.

Harald Stenerud var bosatt i Bergen og var medlem av TIF Viking. Han var lokomotivfører av yrke.

 Medaljer i norske mesterskap 
Plassering Øvelse ÅrGull  Diskos  1928, 1931Gull  Slegge  1928, 1929, 1930, 1931, 1933, 1934, 1935Sølv  Diskos  1930, 1935Sølv  Slegge  1927, 1932Bronse  Diskos  1929, 1933Bronse  Slegge  1926

 Referanser 
friidrett.no: NM Diskos menn. 
friidrett.no: NM Slegge menn. 

 Eksterne lenker 


Kategori:Norske diskoskastere
Kategori:Norske sleggekastere
Kategori:Norgesmestere i friidrett
Kategori:Friidrettsutøvere under Sommer-OL 1928
Kategori:Deltakere for Norge under Sommer-OL 1928
Kategori:Personer fra Moss kommune
Kategori:Fødsler i 1897
Kategori:Dødsfall i 1976
Kategori:Friidrettsutøvere for TIF Viking